**Εφαρμογή του Περί Κέντρων Αναψυχής (Άδειες Εκπομπής Ήχου) Νόμου (Νόμος 50(Ι) του 2016). Έκδοση άδειας εκπομπής ήχου σε κέντρα αναψυχής.**

Ο Δήμος Λευκωσίας ενημερώνει τους ιδιοκτήτες / κατόχους κέντρων αναψυχής που βρίσκονται εντός των δημοτικών του ορίων αναφορικά με την διαδικασία εξασφάλισης Άδειας Εκπομπής Ήχου καθώς και τις απαιτήσεις της νομοθεσίας. Την 1η Ιουλίου 2022 δημοσιεύτηκαν στην Επίσημη Εφημερίδα της Δημοκρατίας και τέθηκαν σε ισχύ το Διάταγμα Ηχητικής Διαβάθμισης των Υπουργών Εσωτερικών και Γεωργίας, Αγροτικής Ανάπτυξης και Περιβάλλοντος (Κ.Δ.Π. 263/2022) και η Εντολή του Υπουργού Εσωτερικών (Κ.Δ.Π. 264/2022) που εκδόθηκαν στα πλαίσια του Περί Κέντρων Αναψυχής (Άδειες Εκπομπής Ήχου) Νόμου (Νόμος 50(Ι) του 2016).

Διευκρινίζεται ότι παραλαμβάνονται αιτήσεις για εξασφάλιση άδειας εκπομπής ήχου μόνο για κέντρα αναψυχής όπως καθορίζονται στον περί Κέντρων Αναψυχής Νόμο π.χ. εστιατόρια, ταβέρνες, καφετερίες, πιτσαρίες, μπυραρίες, σνακ μπαρ και για αυτοτελείς αίθουσες δεξιώσεων.

Για την εξασφάλιση άδειας εκπομπής ήχου οι ενδιαφερόμενοι θα πρέπει να υποβάλουν στα γραφεία του Δήμου Λευκωσίας, επί της οδού Παλιάς Ηλεκτρικής αρ.13, 1016 Παλιά Λευκωσία (στο ισόγειο του κτιρίου όπου βρίσκεται το Δημοτικό Ταμείο), τη σχετική αίτηση συνοδευόμενη από τα εξής:

* Άδεια λειτουργίας με βάση τον Περί Κέντρων Αναψυχής Νόμο (σε

περίπτωση αίθουσας δεξιώσεων, δεν απαιτείται).

* Άδεια λειτουργίας από τον Δήμο Λευκωσίας με βάση τον Περί Δήμων Νόμο.
* Πολεοδομική άδεια με βάση τον περί Πολεοδομίας και Χωροταξίας Νόμο.
* Άδεια οικοδομής με βάση τον περί Ρυθμίσεως Οδών και Οικοδομών Νόμο.
* Αντίγραφο γνωστοποίησης της πρόθεσης για υποβολή αίτησης

για έκδοση άδειας εκπομπής ήχου. Η γνωστοποίηση αναρτάται για 15 ημέρες σε περίοπτο και εμφανές σημείο στον χώρο του κέντρου αναψυχής καθώς και στα γραφεία της αρμόδιας αρχής.

* Σε περίπτωση που ο ιδιοκτήτης / αιτητής εκπροσωπεί εταιρεία να

επισυναφθεί Πιστοποιητικό Σύστασης Εταιρείας και τυχόν προσθήκες / τροποποιήσεις διευθυντών από τον Έφορο Εταιρειών.

• Εάν το κέντρο αναψυχής βρίσκεται σε οικιστική περιοχή ή/και για τήρηση των όρων του Διατάγματος Ηχητικής Διαβάθμισης Κ.Δ.Π. 263/2022 χρειάζεται να υποβληθεί ακουστική μελέτη βάσει της Εντολής του Υπουργού Εσωτερικών Κ.Δ.Π. 264/2022 συνοδευόμενη από το συμπληρωματικό έντυπο μελετητή ακουστικής.

Παραλαμβάνονται μόνο οι αιτήσεις που συνοδεύονται από όλα τα απαιτούμενα σε ισχύ έγγραφα και δικαιολογητικά. Στην παρούσα φάση δεν υπάρχει είσπραξη δικαιωμάτων μέχρι την εξέταση των Κανονισμών για τα τέλη άδειας εκπομπής ήχου που έχουν κατατεθεί στην Βουλή, από το Υπουργείο Εσωτερικών.

Επιπρόσθετα, σας ενημερώνουμε ότι το ανώτατο επιτρεπτό όριο εκπομπής ήχου στο εξωτερικό των κέντρων αναψυχής που βρίσκονται εντός του Δήμου Λευκωσίας, στάθμισης Α, έχει καθοριστεί στα 70dB. Τονίζεται ότι ανεξάρτητα από τα ανώτατα όρια έντασης ήχου στάθμισης Α ή C στο εξωτερικό κέντρου αναψυχής που αναγράφονται στην άδεια εκπομπής ήχου, κανένα κέντρο αναψυχής δεν επιτρέπεται να εκπέμπει ήχο που δημιουργείται από μηχάνημα αναπαραγωγής ήχου ή από ζωντανή ορχήστρα, που αυξάνει τον θόρυβο βάθους που αντιλαμβάνεται κάθε ευαίσθητος δέκτης, πέραν των 3dB(A).

Επισημαίνεται ότι βάσει του Περί Κέντρων Αναψυχής (Άδειες Εκπομπής Ήχου) Νόμου (Νόμος 50(Ι) του 2016) και τυχόν τροποποιήσεων αυτού, κανένα κέντρο αναψυχής δεν δύναται να εκπέμπει ήχο εκτός εάν ο ιδιοκτήτης του εξασφαλίσει προηγουμένως σχετική άδεια εκπομπής ήχου από την αρμόδια αρχή. Νοείται ότι καμία άδεια εκπομπής ήχου δεν χορηγείται αν η πολεοδομική άδεια χρήσης του κέντρου αναψυχής απαγορεύει την εκπομπή ήχου.

Έντυπα αιτήσεων και πληροφορίες είναι αναρτημένα στην ιστοσελίδα του Δήμου Λευκωσίας <https://www.nicosia.org.cy/el-GR/informations/documents/> καθώς και στην ιστοσελίδα του Υπουργείου Εσωτερικών <http://www.moi.gov.cy/moi/moi.nsf/All/916E3F89AB31735FC2258598002D0A1B?OpenDocument>. Για τυχόν περισσότερες διευκρινήσεις για το συγκεκριμένο θέμα οι ενδιαφερόμενοι μπορούν να αποτείνονται στα γραφεία του Δήμου Λευκωσίας στο τηλέφωνο 22797332/320.